
Bencés regeneRÁCIÓ: A bencés szerzetesrend a XXI. századi digitalizáció és a turizmus tükrében

Kulcsszavak: Ordo Sancti Benedicti; értékrend; világörökség; digitális technológia; webgrafikai elemzés
Van-e ráció a bencés szerzetesrend turisztikai szerepkörében?
A kutatás a bencés rendet vizsgálja, fő fókuszban három helyszínnel. A megértés érdekében összehasonlításként megjelennek más helyszínek is, kitekintő jelleggel. (Például Győr és a győri bencések)
A dolgozatomban megjelenő mindhárom helyszín napjainkban is Szent Benedek Regulája alapján működő apátság, illetve szerepel az UNESCO világörökségek listáján mint világörökségi vagy jelölt helyszín.
Elsősorban azt vizsgálom, hogy a három különböző ország (Olaszország, Ausztria és Magyarország) három különböző helyszíne (a montecassinoi, a melki, továbbá a pannonhalmi apátság) hogyan reagál a napjainkban felmerülő kihívásokra. Hogyan képesek ezek a kolostorok megtartani eredeti szerepüket és emellett folyamatosan fejlődő turisztikai attrakcióvá válni?
A kutatásomban azt mutatom be, mi jelenti a fő vonzerőt a turisták számára, valamint a szerzetesek hogyan élik meg belülről ezeket a változásokat, milyen megoldásokat tudnak kitalálni a vendégek és saját igényeik kielégítésére. Továbbá elemzem milyen feladatokat, lehetőségeket és esetleges kihívásokat hordoz a digitalizáció megjelenése.
Kutatásmódszertanom két fő részre bontható. Elsősorban mélyinterjúkat készítettem az apátságokban élő szerzetesekkel. Másodsorban weboldalelemzést végeztem egy általam összeállított szempontsor alapján, melynek célja a három desztináció weboldalának összehasonlítása és értékelése volt. A weboldalelemzés után javaslatokat fogalmaztam meg arra vonatkozóan, hogyan lehetne ezeket a turizmus célcsoportjai számára attraktívabbá tenni. 



